Drobný, Stanislav, poslanec NR SR (2018-11-28):
Ďakujem za slovo. Vážený pán predsedajúci, vážené pani poslankyne, vážení páni poslanci, vážení prítomní, obľúbený taliansky politik pán Matteo Salvini povedal nedávno v jednej diskusii svojmu oponentovi: „Ak chcete hájiť práva Afričanov, bežte robiť politiku do Afriky. Ja som platený za to, aby som bránil Talianov.“ Pán minister Lajčák je kariérny diplomat platený občanmi Slovenskej republiky a tak iste chápe, čo mu týmto chcem odkázať. Pán minister tiež aktuálne označil niektorých politikov ako väčších kotlebov. Tým sa pravdepodobne pokúsil definovať a zaviesť mernú politologickú jednotku pre ohodnotenie miery záujmu politika o občanov Slovenska – jeden kotleba. Uvidíme, či sa táto merná jednotka v politologickej praxi ujme. Ako člen tímu Mariana Kotlebu to beriem ako vyjadrenie uznania za náš pronárodný postoj, od ktorého sme sa za celú našu históriu trvania Ľudovej strany Naše Slovensko ani raz neuhli, nelavírovali a nepolitikárčili. Som dnes veľmi prekvapený tomu, že v tejto veci precitli aj mnohí z tohto pléna, ktorí ešte nedávno podporovali zmenu Európy na Afro-Európu. Napríklad vtedy, keď podporili svojimi hlasovaniami zákony, ktorých skutočným cieľom bolo vytvoriť legislatívne predpoklady na represie voči občanom vyjadrujúcim obavy z dôsledkov migračných tokov. Minister Lajčák hrozí demisiou a myslím si, že nie je dôvodu za ním smútiť. Ako povedal Matteo Salvini, kto chce hájiť práva Afričanov, nech beží robiť politiku do Afriky. Ohľadom škodlivosti predloženého paktu sa povedalo hodne. Ja pripomeniem jednu aktuálnu udalosť. Súdny dvor Európskej únie v Luxemburgu prikázal krajinskej vláde Horného Rakúska vyplácať azylantom rovnaké sociálne dávky, ako ich dostávajú občania Rakúska, ktorí do sociálneho systému roky prispievali. Je snáď nejaká dohoda, pakt, rámec, ktorá takúto vec nejakým spôsobom priamo upravuje? Neviem o nej. S pravdepodobnosťou hraničiacou s istotou tu ide o dôsledok kombinácie rôznych tých práv a nezáväzných politických deklarácií, ktoré Európska únia postupne priznáva rôznym obyvateľom iných kontinentov. Ak priznáme migráciu na Slovensku ako ľudské právo, nadväzne vznikne Slovensku povinnosť materiálne zabezpečiť ďalšie práva migrujúcemu. Len malé deti veria, že peniaze sú z bankomatu. Migračný tok, aký postihol napríklad Taliansko, ten by náš slovenský systém sociálneho a zdravotného zabezpečenia zložil po veľmi krátkej dobe. Ako by sme to riešili potom? Zvýšili odvody či rozpustili II. pilier starobného dôchodkového sporenia pre naplnenie práv migrujúcich ľudí? Ak zvýšime odvodové zaťaženie, kam pôjde naša konkurencieschopnosť? Niektoré strany v tomto parlamente sa stále definujú ako pravicové, aj keď delenie na pravicu a ľavicu je už historicky prekonané. Príde vám normálne, aby rovnaký prístup k benefitom systému mal ten, čo doň roky prispieval, ako aj ten, čo doteraz bol úplne mimo neho? Je to pravicové, boľševické a či liberálne? Kde je zásluhovosť? Všetci vieme, že migračné zaťaženie náš systém neunesie a dostane obyvateľov Slovenska hlbšie do chudoby. Pán minister Miroslav Lajčák sklamal našu dôveru. Dokument predsa vznikal s jeho spoluúčasťou. Mal nás informovať, kam sa to uberá. V čase, keď jednotlivé vlády so znepokojením konštatujú neprijateľnosť dokumentu pre ich domoviny, pán minister sa nás tu snaží presvedčiť o tom či onom, len aby mohol do Marrákešu ísť ako zástupca Slovenskej republiky. Ak tam tak chce ísť, nech tam ide, ale ako súkromná osoba a spoluautor dokumentu, nie ako človek nejakým spôsobom zastupujúci Slovenskú republiku, ktorú podľa môjho názoru už dávno zradil. Dôvody, prečo sa Slovensko od tohto paktu dištancuje, vieme dať svetu na známosť aj inou cestou bez obavy z toho, že tam náš minister zahraničia svojou prítomnosťou potvrdí niečo, čo nás časom bude mrzieť a dostihne nás podobné niečo, ako teraz rozhodnutie Európskeho súdu dostihlo vládu Horného Rakúska. Ďakujem za pozornosť.